钦定古今图书集成/明伦汇编/官常典/第529卷 > 李庭
## 钦定古今图书集成/明伦汇编/官常典/第529卷 > 李庭

按《元史》本传：“庭小字劳山，本金人蒲察氏。金末来中
原，改称李氏，家于济阴，后徙寿光。至元六年，以材武
选隶军籍，权管军千户。从伐宋，围襄阳。宋将夏贵率
战船三千艘来援，泊鹿门山西岸，诸翼水军攻之，相
持七日。庭时将步骑，自请与水军万户解汝楫击之，
斩其裨将王𤣱元胜。河南行省承制，授庭益都新军”
千户。宋襄阳守将吕文焕以万五千人来攻万山堡，
万户张弘范方与接战，庭单骑横枪入阵，杀二人，枪
折倒，持回击一人坠马，庭亦被二创，复夺后军枪，裹
创力战败之。八年春，真除益都新军千户，赐号“拔都
儿。”与宋兵战襄阳城下，追奔逐北，直抵城门，流矢中
左股而止。九年春，攻樊城外郛，炮伤额及左右手，夺
其土城，遂进攻襄阳东堡，炮伤右肩，焚其栖，破一字
城。文焕麾下有胖山王总管者，骁将也，庭设伏诱擒
之，以功授金符。十年春，大军攻樊城，庭运薪刍土牛
填城壕，立云梯，城上矢石如雨，庭屡中炮，坠城下，绝
而复苏，裹创再登，如是者数四，杀获甚多，樊城破，襄
阳降。以功授金虎符，为管军总管。十一年九月，从伯
颜发襄阳，次郢州。郢在汉水东，宋人复于汉水西筑
新郢，以遏我军。黄家湾有溪通藤湖，至汉水数里，宋
兵亦筑堡设守备焉。庭与刘国杰先登，拔之，遂荡舟
而进，攻沙洋、新城，炮伤左胁，破其外堡，复中炮，坠城
下，矢贯于胸，气垂绝。伯颜命剖水牛腹纳其中，良久
乃甦。以功加明威将军，授益都新军万户。师次汉口，
宋将夏贵锁战舰，横截江面，军不得进。乃用庭及马
福等计，由沙芜口入江。武矶堡四面皆水，庭决其水
而攻之，大军渡江，武矶堡亦破。遂从阿术转战至鄂
州，顺流而东。十二年春，与宋将孙虎臣战丁家洲，夺
船二十馀，宋军溃。以功加宣威将军。宋兵断真州江
路，庭焚其船二百馀，击斩其护岸军。闻夏贵欲由太
湖援临安，亟出兵逆战裕溪口，败之。诸军攻常州，庭
鏖战，夺北门而入。十三年春，至临安，宋主降，伯颜命
庭等护其内城，收集符印珍宝，仍令庭与唐兀台等
防护宋主赴燕。世祖嘉其劳，大宴，命坐于左手诸王
之下百官之上，赐金百锭、金珠衣各一袭，仍谕之曰：
“刘整在时，不曾令坐于此，为汝有功，故加以殊礼。汝
子孙宜谨志之忽忘。”继有旨：“汝在江南多出死力男
儿，立功要在西北上也。今有违我太祖成宪者，汝其
往征之。”乃别降大虎符，加镇国上将军、汉军都元帅，
仍命其次子大椿袭万户职。庭至哈剌和林、晃兀儿
之地，越岭北，与撒里蛮诸军大战，败之。移军河西，击
走叛臣霍虎，追至大碛而还。诸王昔里吉、脱脱木儿
反庭，袭击生获之，启皇子只必帖木儿赐之死。复引
兵会诸王纳里忽渡塔迷儿河，击走其馀党兀斤、末
台要、术忽儿等，河西悉平。十四年入朝，世祖劳之，赐
以“益都居第、单河官庄”钞万五千贯及弓矢诸物。拜
福建行中书省参知政事，改福建道宣慰使。召赴阙，
备宿卫。十七年，拜骠骑卫上将军、中书左丞，东征日
本。十八年，军次竹岛，遇风，船尽坏庭抱，坏船板，漂流
抵岸下。收馀众，由高丽还京师，士卒存者十一二，继
以父殁，归益都。召拜中书左丞、司农卿，不赴。二十四
年，宗王乃颜叛，驿召至上都，统诸卫汉军，从帝亲征
塔不台。金家奴来拒战，众号十万。帝亲麾诸军围之。
庭调阿速军继进，流矢中胸贯胁，裹创复战。帝遣止
之，乃已。令军中备百弩，俟敌列阵，百弩齐发，乃不复
出。帝问庭：“彼今夜当何如？”庭奏必遁去。乃引壮士十
人，持火炮，夜入其阵，炮发，果自相杀溃散。帝问何以
知之，庭曰：“其兵虽多而无纪律，见车驾驻此而不战，
必疑有大军在后，是以知其将遁。”帝大喜，赐以金鞍
良马。庭奏：“若得汉军二万从臣，便宜用之，乃颜可擒
也。”帝难之，命与月儿鲁蒙古军并进，遂缚乃颜以献。
帝既南还，庭又亲获塔不台、金刚奴，以功加龙虎卫
上将军，遥授中书省左丞。二十五年，乃颜馀党哈丹
秃鲁干复叛于辽东，诏庭及枢密副使哈荅讨之，大
小数十战，弗克而还。既而，庭整军再战，流矢中左胁
及右股，追至一大河，选锐卒潜负火炮，夜溯上流发
之，马皆惊走，大军潜于下流毕渡。天明进战，其众无
马，莫能相敌，俘斩二百馀人。哈丹秃鲁干走高丽，死。
拜资德大夫、尚书左丞、商议枢密院事，官其长子大
用，仍赐钞二万五千贯。庭因奏：“今汉军之力，困于北
征，若依江南军，每岁二八放散，以次番上，甚便。”帝可
其奏，令著为令。宗王海都将犯边，伯颜以闻。帝命月
儿鲁与庭议所以为备，庭请下括马之令，凡得马十
一万匹，军中赖其用。拜荣禄大夫、平章政事、商议枢
密院事、提调诸卫屯田事。三十一年春，世祖崩，月儿
鲁与伯颜等定策立成宗，庭翊赞之功居多。成宗与
太后眷遇甚至，每进食必分赐之。大宴仍命序坐于
左手诸王之下，百官之上，赐以珠帽、珠半臂、金带各
一，银六铤，庄田诸物称是。奉旨整点江浙军马五百三十二所。还入见，成宗亲授以衣，慰劳之。初，武宗出
镇北边，庭请从行。成宗悯其老，不许，赐钞五万贯，依
前荣禄大夫、平章政事、商议枢密院事，提调诸卫屯
田，兼后卫亲军都指挥使。奉旨北征怀都，至野马川
而还。俄有中使传旨，“拘汉军之马以济北军，且令焚
其鞍辔行粮诸物。”庭因感疾，诏内医二人诊视之。疾
稍间，扈从上都，特降旨存护其家。大德八年二月卒。
至大二年，赠推忠翊卫功臣、仪同三司、太保、柱国，追
封益国公，谥武毅。子大用。